Vydavateľstvo Elist

www.elist.sk

Beatrix Horváthová

Numerológia – tarot vo vzťahoch

Príbehy, ktoré vás inšpirujú

Autor: © Beatrix Horváthová

Obálka: © Elist

Jazyková korekcia: Seamark, s.r.o

Vydavateľ elektronickej knihy: © Elist

Rok vydania: 2015

Všetky práva vyhradené. Nijaká časť tejto knihy nesmie byť reprodukovaná, uchovávaná v rešeršných systémoch alebo prenášaná akýmkoľvek spôsobom vrátane elektronického, mechanického, fotografického či iného záznamu bez predchádzajúceho písomného súhlasu autora, respektíve vydavateľa.

ISBN: 978-80-8171-046-9

Niečo na začiatok

Žijeme v dobe, ktorá je zložitá a ťažko sa v nej orientuje. Hľadáme východiská z problémov, ale namiesto očakávaného šťastia sa zamotávame do pavučín nových starostí. Zamotávame sa do zložitých životných situácií, zostávame bezradní pri rozhodovaní, prestávame rozumieť životu a neraz aj sami sebe. Často nechápeme, ako sme sa do problémov vôbec dostali. Sme vystavení kritike okolia, neprajnosti či iným negatívnym energiám, alebo sa zmietame v životných situáciách, ktoré bolia tak, že nám rozhádžu zdravie. Aké energie vytvárame okolo seba? Do akej miery dovolíme druhým, aby ovplyvňovali naše šťastie a život?

Žijeme v dobe, ktorá ponúka veľa možností, spôsobov pomoci, ako sa dostať späť do pohody a nájsť rovnováhu. Jednou z ciest k sebapoznaniu je numerológia, ktorá nám veľa povie o danostiach človeka. Prezradí, čo má v sebe rozvíjať a čo mu naopak chýba, a teda ktorou cestou sa nemá vydať, pretože by bola pre neho stratou času a energie.

Pochopiť súvislosti medzi udalosťami, ktoré nás obklopujú, a porozumieť tomu, ako si niektoré situácie, či ľudí priťahujeme, nám pomáha tarot. Nejde o veštenie v klasickom význame slova. Ponárame sa cezeň do minulosti, ktorá vytvorila prítomnosť, aby sme si práve v tejto chvíli – tu a teraz – vytvorili svojimi rozhodnutiami budúcnosť. Pomáha nám riešiť problémy v práci, vo vzťahoch, v živote. Prezradí nám, ako sa dostať zo situácie, v ktorej sme nechceli byť, alebo ako sa pozrieť na seba iným pohľadom. Tarot nás neprogramuje, pretože odpovede na naše otázky sú v nás – v našom podvedomí – a máme ich vždy k dispozícii. Numerológia, ako aj tarot sú nadčasové. Zachádzajú až za oblasť tohto života, objasňujú karmické väzby vzťahov, prinášajú pochopenie toho, prečo sa vzájomne priťahujeme a čoho sa máme vyvarovať.

Ak teda čítate tieto riadky, je to zrejme preto, lebo ste sa rozhodli zmeniť svoj život. Zrejme už chápete, že dôsledky vašich činov, ako aj myšlienok si nesiete so sebou a tie vplývajú na váš osud. Už viete, že vaše včerajšie rozhodnutie prináša dnešný pozitívny alebo negatívny výsledok.

Skúsme teda spoločne nazrieť do sveta tarotu a numerológie cez otázky tých, ktorí hľadajú odpovede na svoje problémy a chcú skvalitniť prežívanie svojho života. Ponorme sa do životných príbehov ľudí skutočných príbehov – aby sme v nich nachádzali odpovede aj sami pre seba! Mená sú pozmenené, nie sú dôležité, pretože to inšpirujúce nachádzame v príbehu. Vidíme, ako sme žili, čo sme sa naučili, čím sme prešli a mali prejsť na svojej vlastnej ceste v krajine ilúzií – v spoločenstve, v ktorom nie sme nikým bez toho druhého, a predsa sme tu každý sám za seba.

Table of Contents

Niečo na začiatok